Diari Oficial de la Generalitat Valenciana


Sumari del DOGV 6438, del 14-01-2011 (2010/14126)

RESOLUCIÓ de 22 de desembre de 2010, del director general de Personal de la Conselleria d'Educació, per la qual es regula la convocatòria per a l'any 2011 de la jubilació anticipada voluntària d'acord amb la disposició transitòria segona de la Llei Orgànica 2/2006, de 3 de maig, d'Educació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6438

Data del DOGV
:   14-01-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/14469


Data del document
:   22-12-2010

Organisme emissor
:   Conselleria d'Educació

Tipus de document
:   Resolució

Descriptors 

:   * jubilació anticipada
    * personal docent
    * legislació

RESOLUCIÓ de 22 de desembre de 2010, del director general de Personal de la Conselleria d'Educació, per la qual es regula la convocatòria per a l'any 2011 de la jubilació anticipada voluntària d'acord amb la disposició transitòria segona de la Llei Orgànica 2/2006, de 3 de maig, d'Educació. [2010/14450]  
Per a fer efectiu el dret a la jubilació anticipada voluntària previst per la disposició transitòria segona de la Llei Orgànica 2/2006, de 3 de maig, d'Educació, és necessari regular la convocatòria respecte d'això. De totes les previsions que a continuació apareixen convé fer especial insistència en què una vegada iniciat el procediment només s'acceptaran les renúncies que es presenten fins al 15 de març de 2011, amb l'objecte de conéixer amb antelació suficient les vacants que es produïsquen per a concursos de trasllats; i això, sense perjuí que siguen igualment observades les restants previsions d'esta resolució.  
En virtut del que s'ha exposat i fent ús de les competències conferides, dispose:  
Primer  
Podran sol·licitar la jubilació anticipada voluntària, amb efectes de 31 d'agost del curs escolar en què ho sol·liciten, els funcionaris docents als quals es referix la disposició addicional sèptima de la LOE, així com els funcionaris dels cossos que s'han d'extingir als quals es referix la disposició transitòria quinta de la Llei 31/1991, de Pressupostos Generals de l'Estat per a l'any 1992, inclosos en l'àmbit d'aplicació del règim de classes passives de l'Estat.  
També podran sol·licitar la jubilació anticipada voluntària els funcionaris inclosos en l'àmbit d'aplicació del règim de classes passives de l'Estat dels cossos d'inspectors d'Educació, d'inspectors al servici de l'Administració educativa i de directors escolars d'Ensenyança Primària, així com els funcionaris docents adscrits a la funció inspectora a què es referia la disposició addicional quinze de la Llei 30/1984, de 2 d'agost, sempre que en tots els casos reunisquen els requisits del punt segon d'esta resolució, a excepció del que fa referència a l'adscripció a llocs pertanyents a les plantilles dels centres docents, que haurà de referir-se a l'equivalent que corresponga.  
Els funcionaris de carrera dels cossos docents referits en els paràgrafs anteriors, acollits a règims de Seguretat Social o de previsió diferents del de classes passives, sempre que acrediten la resta de requisits exigits amb caràcter general, podran optar, en el moment de la sol·licitud de la jubilació voluntària, per incorporar-se al règim de classes passives de l'Estat, als efectes del dret als beneficis previstos en la disposició transitòria segona de la Llei Orgànica 2/2006, de 3 de maig, d'Educació, així com la seua integració en el règim especial de funcionaris civils de l'Estat.  
Segon  
Els sol·licitants han de complir els següents requisits previstos per la disposició transitòria segona de la LOE:  
a) Haver romàs en actiu ininterrompudament en els 15 anys anteriors a la presentació de la sol·licitud en llocs pertanyents a les corresponents plantilles de centres docents, o que durant una part d'eixe període hagen romàs en la situació de servicis especials o hagen ocupat un lloc de treball que depenga funcionalment o orgànicament de les administracions educatives, o bé els haja sigut concedida excedència per algun dels supòsits previstos en els apartats 4 i 5 de l'article 89 de la Llei 7/2007, de 12 d'abril, per la qual s'aprova l'Estatut Bàsic de l'Empleat Públic.  
b) Tindre complits 60 anys d'edat el 31 d'agost del curs escolar en què sol·liciten la jubilació anticipada voluntària.  
c) Tindre acreditats un mínim de 15 anys de servicis efectius a l'Estat, el 31 d'agost de l'any en què se sol·licita.  
Tercer  
Els funcionaris que es jubilen d'acord amb el que disposa la disposició transitòria segona de la LOE, que tinguen acreditats en el moment de la jubilació almenys 28 anys de servicis efectius a l'Estat, percebran una gratificació extraordinària per una sola vegada, el càlcul de la qual s'efectuarà, en funció de la seua edat, retribucions complementàries establides amb caràcter general per al cos de pertinença i anys de servicis prestats.   
L'import de la gratificació extraordinària serà l'arreplegat en l'annex a l'Acord del Consell de Ministres de 26 de gener de 2007 pel qual s'establix l'import i les condicions de la gratificació extraordinària prevista en la Llei Orgànica 2/2006, de 3 de maig, d'Educació, per a la jubilació anticipada de funcionaris docents, amb la reducció derivada del Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic i les previsions que en matèria retributiva s'adopten en la Llei de Pressupostos Generals de l'Estat per a l'any 2011.  
De conformitat amb l'esmentat acord de 26 de gener de 2007, els funcionaris de carrera dels cossos docents a què es referix el punt primer d'esta resolució, acollits a règims de Seguretat Social o de previsió distints del de classes passives, que no exerciten l'opció d'incorporar-se al règim de classes passives de l'Estat mencionada en el punt primer i que reunisquen els requisits exigits per la llei i causen baixa definitiva en la seua prestació de servicis a l'Estat per jubilació voluntària o per renúncia a la seua condició de funcionari, percebran les gratificacions en un import equivalent al doble de l'establit per a aquells acollits al règim de classes passives o que hagen optat en el moment de la sol·licitud de la jubilació voluntària per incorporar-se a este.  
D'altra banda, d'acord amb el Decret 130/2002, de 30 de juliol, del Govern Valencià, el personal docent no universitari dependent de la Generalitat que obtinga la jubilació prevista en la disposició transitòria segona de la Llei Orgànica d'Educació, tindrà dret a percebre, a més de la gratificació extraordinària, una gratificació complementària d'esta, la quantia de la qual serà la que resulte de multiplicar per 1,5 les quanties de les gratificacions extraordinàries aprovades per Acord del Consell de Ministres de 6 de març de 1992 i establides per l'Acord del Consell de Ministres de 26 de gener de 2007, amb la reducció derivada del Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic, i les previsions que en matèria retributiva s'adopten en la Llei de Pressupostos Generals de l'Estat per a l'any 2011.  
Quart  
Les sol·licituds han de presentar-se dins dels dos primers mesos de l'any en què es pretenga accedir a la jubilació anticipada voluntària, acompanyades de la documentació que a l'efecte s'indique, en les direccions territorials corresponents al centre de destinació del sol·licitant o en els llocs i la forma que determinen l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que dóna a este la Llei 4/1999, de modificació de l'anterior.  
En els casos en què la informació consignada siga incompleta, es requerirà al sol·licitant en la forma i terminis previstos en l'esmentada Llei de Règim Jurídic de les Administracions Públiques i del Procediment Administratiu Comú.  
Les sol·licituds presentades abans de l'entrada en vigor d'esta resolució d'acord amb el que disposa el primer paràgraf d'este mateix punt seran tramitades d'acord amb el que preveu esta mateixa resolució.  
Quint  
Una vegada iniciat el procediment només seran acceptades les renúncies que es presenten fins al 15 de març de 2011.  
Sext  
La direcció territorial corresponent resoldrà les sol·licituds presentades i, quan procedisca, dictarà la resolució de jubilació anticipada voluntària i, si és el cas, especificarà la quantia de la gratificació extraordinària i complementària que puga correspondre d'acord amb els límits establits en la disposició transitòria segona de la Llei Orgànica 2/2006, de 3 de maig, d'Educació, que pagarà el mateix òrgan al qual correspon efectuar el pagament de les retribucions dels funcionaris en servici actiu junt amb la paga ordinària de l'últim mes de servici actiu.  
Sèptim  
Contra esta resolució, que entra en vigor a partir de l'endemà de la publicació, cal interposar potestativament un recurs de reposició en el termini d'un mes davant de l'òrgan que l'ha dictat, d'acord amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció que dóna la Llei 4/1999, de 13 de gener, o directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a partir de l'endemà de ser publicada, d'acord amb els articles 10.1.i, 14 i 46.1 de la Llei 29/1998, reguladora de la jurisdicció contenciosa administrativa, i l'article 74.1.i de la Llei Orgànica del Poder Judicial, en la redacció que dóna la Llei 6/1998.  
València, 22 de desembre de 2010.- El director general de Personal: David Barelles Adsuara.